02008R0452 — FI — 01.01.2021 — 001.001

Tämä asiakirja on ainoastaan dokumentoinnin apuväline eikä sillä ole oikeudellista vaikutusta. Unionin toimielimet eivät vastaa sen sisällöstä. Säädösten todistusvoimaiset versiot on johdanto-osineen julkaistu Euroopan unionin virallisessa lehdessä ja ne ovat saatavana EUR-Lexissä. Näihin virallisiin teksteihin pääsee suoraan tästä asiakirjasta siihen upotettujen linkkien kautta.

►B EUROOPAN PARLAMENTIN JA NEUVOSTON ASETUS (EY) N:o 452/2008, annettu 23 päivänä huhtikuuta 2008, koulutusta ja elinikäistä oppimista koskevien tilastojen tuottamisesta ja kehittämisestä (ETA:n kannalta merkityksellinen teksti) (EUVL L 145 4.6.2008, s. 227)

Muutettu:









▼B

EUROOPAN PARLAMENTIN JA NEUVOSTON ASETUS (EY) N:o 452/2008,

annettu 23 päivänä huhtikuuta 2008,

koulutusta ja elinikäistä oppimista koskevien tilastojen tuottamisesta ja kehittämisestä

(ETA:n kannalta merkityksellinen teksti)







1 artikla

Kohde

Tällä asetuksella annetaan yhteiset puitteet koulutusta ja elinikäistä oppimista koskevien yhteisön tilastojen järjestelmälliselle tuottamiselle.

2 artikla

Määritelmät

Tässä asetuksessa tarkoitetaan:

a) ’yhteisön tilastoilla’ samaa kuin asetuksen (EY) N:o 322/97 2 artiklan ensimmäisen luetelmakohdan määritelmässä;

b) ’tilastojen tuottamisella’ samaa kuin asetuksen (EY) N:o 322/97 2 artiklan toisen luetelmakohdan määritelmässä;

c) ’kansallisilla viranomaisilla’ samaa kuin asetuksen (EY) N:o 322/97 2 artiklan kolmannen luetelmakohdan määritelmässä;

d) ’koulutuksella’ järjestettyä ja jatkuvaa kommunikaatiota, joka on suunniteltu saamaan aikaan oppimista ( 1 );

e) ’elinikäisellä oppimisella’ kaikenlaista koko elämän aikana tapahtuvaa oppimistoimintaa, jonka tavoitteena on parantaa henkilökohtaisia, kansalais-, sosiaalisia ja/tai työhön liittyviä tietoja ja taitoja ( 2 );

f) ’mikrotason tiedoilla’ yksittäisiä tilastotietueita;

g) ’salassapidettävillä tiedoilla’ tietoja, joiden perusteella tilastoyksiköt voidaan tunnistaa vain epäsuorasti, asetuksen (EY) N:o 322/97 ja asetuksen (Euratom, ETY) N:o 1588/90 mukaisesti.

▼M1

3 artikla

Alueet

Tätä asetusta sovelletaan tilastojen tuottamiseen kahdella alueella:

a) alue 1 sisältää koulutusjärjestelmiä koskevat tilastot;

b) alue 2 sisältää muut koulutusta ja elinikäistä oppimista koskevat tilastot, kuten inhimillistä pääomaa ja koulutuksen tuomaa sosiaalista ja taloudellista hyötyä koskevat tilastot, jotka eivät kuulu alueeseen 1 tai Euroopan parlamentin ja neuvoston asetuksen (EU) 2019/1700 ( 3 ). soveltamisalaan.

Kyseisten alueiden tilastot on tuotettava liitteen mukaisesti.

▼B

4 artikla

Tilastotoimet

1. Koulutusta ja elinikäistä oppimista koskevat yhteisön tilastot on tuotettava panemalla täytäntöön seuraavat yksittäiset tilastotoimet:

▼M1

a) jäsenvaltiot toimittavat säännöllisesti koulutusta ja elinikäistä oppimista koskevia tilastoja alueeseen 1 sovellettavien määräaikojen kuluessa;

b) käytetään muita tilastojärjestelmiä ja kysely- tai haastattelututkimuksia, jotta saadaan aluetta 2 vastaavia, koulutusta ja elinikäistä oppimista koskevia tilastollisia lisämuuttujia ja -indikaattoreita;

▼B

c) kehitetään, parannetaan ja päivitetään tilastollisia viitekehyksiä, käsitteitä ja menetelmiä koskevia standardeja ja käsikirjoja;

d) parannetaan tietojen laatua laatukehyksen mukaisesti kiinnittäen huomiota seuraaviin näkökohtiin: — relevanssi, — tarkkuus, — ajantasaisuus ja oikea-aikaisuus, — saatavuus ja selkeys, — vertailukelpoisuus, ja — yhtenäisyys.

Komissio ottaa huomioon jäsenvaltioiden käytössä olevan tietojen keruu- ja käsittelykapasiteetin sekä käsitteiden ja menetelmien kehittämiskapasiteetin.

Tarvittaessa on otettava erityisesti huomioon kerättyjen tietojen alueelliset näkökohdat. Tarvittaessa tiedot on järjestelmällisesti eriteltävä sukupuolen mukaan.

2. Komissio (Eurostat) pyrkii aina tilanteen salliessa tekemään yhteistyötä UIS:n, OECD:n ja muiden kansainvälisten järjestöjen kanssa varmistaakseen tietojen vertailukelpoisuuden ja välttääkseen päällekkäisiä toimintoja erityisesti tilastollisten käsitteiden ja menetelmien kehittämisessä ja jäsenvaltioiden suorittamassa tilastojen levittämisessä.

3. Aina kun tunnistetaan uusia merkittäviä tietotarpeita tai tietojen laatuun liittyviä puutteita sekä ennen jokaista tiedonkeruuta komissio (Eurostat) käynnistää jäsenvaltioiden toteutettavaksi vapaaehtoisia pilottitutkimuksia. Pilottitutkimusten tarkoituksena on arvioida tiedonkeruun toteutettavuutta ottaen huomioon tietojen saatavuus suhteessa keruukustannuksiin ja vastausrasitteeseen. Pilottitutkimukset eivät välttämättä johda vastaaviin täytäntöönpanotoimenpiteisiin.

5 artikla

Henkilöitä koskevien mikrotietojen toimittaminen

Jäsenvaltioiden on toimitettava komissiolle (Eurostat) otantatutkimuksilla kerättyjä, salassapidettäviä mikrotason tietoja, kun se on yhteisön tilastojen tuottamiseksi tarpeen, niiden salassapidettävien tilastotietojen luovuttamisesta annettujen säännösten mukaisesti, jotka vahvistetaan asetuksessa (EY) N:o 322/97 ja asetuksessa (Euratom, ETY) N:o 1588/90. Jäsenvaltioiden on varmistettava, että toimitettavista tiedoista ei voida suoraan tunnistaa tilastoyksiköitä (henkilöitä).

6 artikla

Täytäntöönpanotoimenpiteet

1. Seuraavat toimenpiteet, joiden tarkoituksena on muuttaa tämän asetuksen muita kuin keskeisiä osia täydentämällä sitä, mukaan luettuna toimenpiteet taloudellisen kehityksen sekä tietojen keruuta, toimittamista ja käsittelyä koskevan teknisen kehityksen huomioon ottamiseksi, hyväksytään 7 artiklan 3 kohdassa tarkoitettua valvonnan käsittävää sääntelymenettelyä noudattaen, jotta varmistetaan toimitettavien tietojen korkea laatu:

a) kunkin alueen kattamien tilastokohteiden ja niiden ominaisuuksien valinta ja määrittely politiikka- tai teknisten tarpeiden mukaisesti;

b) ominaisuuksien jaottelu;

c) tarkastelujakso ja tulosten toimittamista koskevat määräajat;

d) laatuvaatimukset, mukaan lukien vaadittu tarkkuus;

e) laatuselvityksen puitteet.

Jos nämä toimenpiteet edellyttävät olemassa olevan tiedonkeruun huomattavaa laajentamista tai uusien tiedonkeruiden taikka kysely- tai haastattelututkimusten käyttöönottoa, täytäntöönpanopäätösten on perustuttava kustannushyötyanalyysiin osana kattavaa vaikutus- ja seurausanalyysiä, jossa otetaan huomioon toimenpiteiden hyöty, niistä jäsenvaltioille aiheutuvat kustannukset ja vastaajille koituva rasite.

▼M1

2. Edellä 1 kohdassa tarkoitetuissa toimenpiteissä on otettava huomioon seuraavat seikat:

a) molempien alueiden osalta oppilaitoksille ja henkilöille mahdollisesti aiheutuva rasite;

b) molempien alueiden osalta 4 artiklan 3 kohdassa tarkoitettujen pilottitutkimusten tulokset;

c) alueen 1 osalta komission (Eurostat) viimeisimmät UIS:n ja OECD:n kanssa tehdyt sopimukset, jotka koskevat käsitteitä, määritelmiä, tiedonkeruun muotoja, tietojen käsittelyä ja ajanjaksoja sekä tulosten toimittamisen määräaikoja;

d) alueen 2 osalta yhteisön olemassa olevien tietolähteiden käytettävyys, soveltuvuus ja oikeudelliset puitteet sen jälkeen, kun kaikki nykyiset tietolähteet on tutkittu perusteellisesti.

▼B

3. Jäsenvaltioille myönnetään tarvittaessa rajoitettuja poikkeuksia ja siirtymäkausia objektiivisin perustein 7 artiklan 2 kohdassa tarkoitettua sääntelymenettelyä noudattaen.

7 artikla

Komitea

1. Komissiota avustaa tilasto-ohjelmakomitea.

2. Jos tähän kohtaan viitataan, sovelletaan päätöksen 1999/468/EY 5 ja 7 artiklaa ottaen huomioon mainitun päätöksen 8 artiklan säännökset.

Päätöksen 1999/468/EY 5 artiklan 6 kohdassa tarkoitettu määräaika vahvistetaan kolmeksi kuukaudeksi.

3. Jos tähän kohtaan viitataan, sovelletaan päätöksen 1999/468/EY 5 a artiklan 1–4 kohtaa sekä 7 artiklaa ottaen huomioon mainitun päätöksen 8 artiklan säännökset.

8 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.









LIITE

ALUEET

Alue 1: Koulutusjärjestelmät

1. Tarkoitus

Tämän tiedonkeruun tarkoituksena on hankkia vertailukelpoista tietoa koulutusjärjestelmien keskeisistä piirteistä, erityisesti koulutusohjelmiin osallistumisesta ja koulutuksen loppuun suorittamisesta sekä koulutukseen suunnattujen resurssien määrästä ja tyypistä.

2. Soveltamisala

Tiedonkeruu kattaa kaiken kansallisen tason koulutustoiminnan riippumatta siitä, mikä on asianomaisten oppilaitosten omistus tai rahoitus (julkinen tai yksityinen, kansallinen tai ulkomainen) tai koulutuksen antotapa. Vastaavasti tiedonkeruut kattavat kaikki opiskelijatyypit ja ikäryhmät.

3. Kohteet

Tietoja kerätään seuraavista kohteista:

a) oppilaitokseen ilmoittautuneet opiskelijat, myös opiskelijoiden ominaisuudet;

b) opiskelunsa aloittaneet;

c) loppututkinnon suorittaneet ja loppututkinnot;

d) koulutusmenot;

e) opetushenkilöstö;

f) opiskellut vieraat kielet;

g) luokkakoot.

Näiden tietojen avulla voidaan laskea koulutusjärjestelmien panoksia, prosesseja ja tuloksia koskevia indikaattoreita.

Jäsenvaltioiden on toimitettava asiaankuuluvat tiedot (metatiedot) kansallisten koulutusjärjestelmien erityispiirteistä ja siitä, miten ne vastaavat kansainvälisiä luokituksia samoin kuin kaikki poikkeukset tietopyynnön määrittelyistä sekä kaikki muut tietojen tulkinnan ja vertailukelpoisten indikaattorien laadinnan kannalta olennaiset tiedot.

4. Toistuvuus

Tilastotiedot ja metatiedot on toimitettava vuosittain, ellei toisin ilmoiteta, komission (Eurostat) ja kansallisten viranomaisten sopimien määräaikojen kuluessa ottaen huomioon komission (Eurostat) viimeisimmät UIS:n ja OECD:n kanssa tekemät sopimukset.

▼M1

Alue 2: Muut koulutusta ja elinikäistä oppimista koskevat tilastot

1. Tarkoitus

Tämän tiedonkeruun tarkoituksena on hankkia vertailukelpoista tietoa koulutuksesta ja elinikäisestä oppimisesta tukemaan sellaisia yhteisön tason erityispolitiikkoja, jotka eivät sisälly alueeseen 1.

▼B

2. Soveltamisala

Muut koulutusta ja elinikäistä oppimista koskevat tilastot liittyvät seuraaviin näkökohtiin:

a) koulutusta ja taloutta koskevat tilastot, joita vaaditaan yhteisön tasolla koulutusta, tutkimusta, kilpailukykyä ja kasvua koskevien politiikkojen seurantaan;

b) koulutusta ja työmarkkinoita koskevat tilastot, joita vaaditaan yhteisön tasolla työvoimapolitiikkojen seurantaan;

c) koulutusta ja sosiaalista osallisuutta koskevat tilastot, joita vaaditaan yhteisön tasolla köyhyyttä, sosiaalista osallisuutta ja maahanmuuttajien kotouttamista koskevien politiikkojen seurantaan.

Tarvittavat tiedot hankitaan edellä mainittujen näkökohtien osalta nykyisistä yhteisön tilastolähteistä.